  Туспуктэм: Кристина Берестова Майя Бывальцева 2022-тӥ арын Удмуртиын 877 сюрс туристъёсты пусйизы. 2021-тӥ арен ӵошатыса, со куиньмослы тросгес, нош 2019-тӥ арын сярысь – 170 сюрс адямилы. Сыӵе лыдпусэз удыслэн кылем арын ужамезлы йылпумъянъёс лэсьтон но вылезлы ужпумъёс пуктон кенешонын шараязы. Воткаын ортчем ужрадэ элькунлэн тӧроез Александр Бречалов но пыриськиз. Со сярысь улосвыл тӧролэн но кивалтэтлэн пресс-службазы ивортӥз. « Туризм – со нырысь ик экономика. Коткудӥз, кин Удмуртие лыктэ, вузъёс но юрттӥськет понна тыриське, озьы интыысь ужбергатонэз азинтэ. <…> 2023-тӥ арлы ужпум – 1 миллион туристъёс но экскуриосы ветлӥсьёс. Со ужпумез зэмзэ но тунсыко ӵектосъёсты улонэ пыӵатыса быдэстыны быгатом » Александр Бречалов, Удмуртилэн тӧроез Озьы, кылем арын Удмуртиын 100 модульной отельёс пуктӥзы. Туннэ соос куноосты пумитало ни. 2002-тӥ ар понна элькун туризмъя йӧскалык рейтингын кыкетӥ, «азвесь», «Крепкие профи» группае пыриз. Тужгес трос адями Удмуртиысь зоопарке ветлӥз. Озьы ик азьмынӥсьёс пӧлын П. И. Чайковскийлэн музей-юртэз, выль ар каникулъёс дыръя гинэ отчы 10 сюрс пала адями вуылӥз, М. Т. Калашников нимо музей но «Лудорвай» музей-завповедник. Ужрадъёс пӧлысь тужгес трос адями вуылӥз «Улетай» фестивале, «Пельняньлэн дуневыл нуналэз» фествиале но «П. И. Чайковскийлэн вордскем шаераз» фестивале. Озьы ик кенешонын сюлмаськонъёс сярысь вераськизы. « Со удысын ӧнерлыко ужасьёслэн тырмымтэзы, сервисэн герӟаськем ужпумъёс, ивортодэт люкан ласянь шугъяськонъёс, ужбергатонлэсь но тӧрлыклэсь кусыпсэс радъянэн шуг-секытъёс, куноослы но улосвылын улӥсьёслы туризмъя луонлыкъёс сярысь ивортодэт тырмыт сётымтэ. Со ужпумъёсты ми 2023-тӥ арын быдэстоно луомы » Юлия Бадаш, Удмуртиысь туризмъя агентстволэн кивалтӥсез Тодэ вайытом, «Пельняньлэн дуневыл нуналэз» фествиальлэн валтӥсь нуналэз туэ 6--11 тулыспалэ ортчоз, валтӥсь ужрадъёс 11-тӥ тулыспалэ Ижысь Шор площадьын радъяськозы.  Тегъёс: Туризм Удмуртиысьтуризм Удмуртия  